title: Odluka Vijeća (ZVSP) 2015/331 od 2. ožujka 2015. o produljenju mandata posebnog predstavnika Europske unije u Afganistanu

text:
               3.3.2015

               HR

               Službeni list Europske unije

               L 58/66

         ODLUKA VIJEĆA (ZVSP) 2015/331
   od 2. ožujka 2015.
   o produljenju mandata posebnog predstavnika Europske unije u Afganistanu
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. srpnja 2013. donijelo Odluku 2013/393/ZVSP (1) o imenovanju g. Franza-Michaela SKJOLDA MELLBINA posebnim predstavnikom Europske unije (PPEU) u Afganistanu. Mandat PPEU-a istječe 28. veljače 2015.

               (2)

               Mandat PPEU-a trebalo bi produljiti za dodatno razdoblje od osam mjeseci.

               (3)

               PPEU će provoditi svoj mandat u kontekstu stanja koje bi se moglo pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Franza-Michaela SKJOLDA MELLBINA kao PPEU-a u Afganistanu produljuje se do 31. listopada 2015. Vijeće može odlučiti da će mandat PPEU-u završiti ranije na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   PPEU predstavlja Uniju i promiče ciljeve politike Unije u Afganistanu, u bliskoj koordinaciji s predstavnicima država članica u Afganistanu. Konkretnije, PPEU:

               (a)

               doprinosi provedbi zajedničke izjave EU-a i Afganistana i strategije EU-a za Afganistan za 2014.–2016.;

               (b)

               podupire politički dijalog između Unije i Afganistana;

               (c)

               podupire središnju ulogu koju igraju Ujedinjeni narodi (UN) u Afganistanu, s posebnim naglaskom na doprinos boljoj koordinaciji međunarodne pomoći, promičući na taj način provedbu priopćenja konferencija iz Bonna, Chicaga, Tokija i Londona, kao i relevantnih rezolucija UN-a.

         Članak 3.
   Mandat
   Kako bi proveo mandat, PPEU u bliskoj suradnji s predstavnicima država članica u Afganistanu:

               (a)

               promiče stajališta Unije o političkom procesu i razvoju u Afganistanu;

               (b)

               održava bliski kontakt s relevantnim afganistanskim institucijama, posebno vladom i parlamentom, kao i s lokalnim tijelima te podržava njihov razvoj. Trebalo bi održavati kontakt i s drugim afganistanskim političkim skupinama i drugim relevantnim čimbenicima u Afganistanu, posebno s relevantnim čimbenicima civilnog društva;

               (c)

               održava bliski kontakt s relevantnim međunarodnim i regionalnim dionicima u Afganistanu, pogotovo s posebnim predstavnikom glavnog tajnika UN-a i visokim civilnim predstavnikom Organizacije sjevernoatlantskog ugovora (NATO) te drugim ključnim partnerima i organizacijama;

               (d)

               dostavlja informacije o napretku u postizanju ciljeva zajedničke izjave EU-a i Afganistana, strategije EU-a za Afganistan za 2014. – 2016. te priopćenja konferencija iz Bonna, Chicaga, Tokija i Londona, posebno u vezi sa sljedećim područjima:

                           i.

                           izgradnjom civilnih kapaciteta, pogotovo na podnacionalnoj razini;

                           ii.

                           dobrim upravljanjem i uspostavom institucija potrebnih za postojanje vladavine prava, posebno neovisnog sudstva;

                           iii.

                           izbornim i ustavnim reformama;

                           iv.

                           reformama sigurnosnog sektora, uključujući jačanje pravosudnih institucija i vladavine prava, nacionalne vojske i policije, a posebno razvoj civilne policije;

                           v.

                           promicanjem rasta, posebno putem poljoprivrede i ruralnog razvoja;

                           vi.

                           poštovanjem međunarodnih obveza Afganistana u području ljudskih prava, uključujući poštovanje prava pripadnika manjina te prava žena i djece;

                           vii.

                           poštovanjem demokratskih načela i vladavine prava;

                           viii.

                           promicanjem sudjelovanja žena u javnoj upravi, civilnom društvu i, u skladu s Rezolucijom Vijeća sigurnosti UN-a 1325(2000), u mirovnom procesu;

                           ix.

                           poštovanjem međunarodnih obveza Afganistana, uključujući suradnju u međunarodnim nastojanjima u borbi protiv terorizma, nezakonitog trgovanja drogom, trgovanja ljudima te širenja oružja i oružja za masivno uništenje i s njima povezanog materijala;

                           x.

                           pružanjem humanitarne pomoći i omogućavanjem urednog povratka izbjeglica i interno raseljenih osoba; i

                           xi.

                           jačanjem učinkovitosti prisutnosti i aktivnosti Unije u Afganistanu i doprinosom izradi redovnih izvješća o provedbi strategije EU-a za Afganistan za 2014. – 2016., prema zahtjevu Vijeća;

               (e)

               aktivno sudjeluje u lokalnim koordinacijskim forumima, kao što su zajednički koordinacijski i nadzorni odbor, informirajući pritom u potpunosti države članice koje ne sudjeluju o odlukama donesenima na tim razinama;

               (f)

               pruža savjete o sudjelovanju i stajalištima Unije na međunarodnim konferencijama koje se odnose na Afganistan;

               (g)

               aktivno sudjeluje u promicanju regionalne suradnje putem relevantnih inicijativa, uključujući istanbulski proces i regionalnu gospodarsku konferenciju o Afganistanu (RECCA);

               (h)

               doprinosi provedbi politike ljudskih prava Unije i smjernica EU-a o ljudskim pravima, posebno u pogledu žena i djece na područjima zahvaćenim sukobima, osobito praćenjem razvoja događaja i poduzimanjem mjera u tom pogledu;

               (i)

               prema potrebi podupire uključivi mirovni proces pod afganistanskim vodstvom koji vodi do političkog rješenja u skladu s „crvenim linijama” dogovorenima na konferenciji u Bonnu.

         Članak 4.
   Provedba mandata
   1.   PPEU je odgovoran za provedbu mandata, djelujući pod nadležnošću VP-a.
   2.   PSO održava povlaštenu povezanost s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru njegova mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. ožujka 2015. do 31. listopada 2015. iznosi 3 975 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima predmet je ugovora između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je, u granicama svojeg mandata i odgovarajućih raspoloživih financijskih sredstava, odgovoran za ustrojavanje tima. U tim su uključeni stručnjaci za pojedina politička pitanja, u skladu s potrebama mandata. PPEU pravodobno i redovito obavješćuje Vijeće i Komisiju o sastavu tima.
   2.   Države članice, institucije Unije i ESVD mogu predložiti upućivanje osoblja za rad s PPEU-om. Plaće takvog upućenog osoblja pokriva dotična država članica, dotična institucija Unije, odnosno ESVD. Stručnjaci koje su države članice uputile institucijama Unije ili ESVD-u također se mogu uputiti na rad s PPEU-om. Međunarodno ugovorno osoblje ima državljanstvo neke države članice.
   3.   Sveukupno upućeno osoblje ostaje pod upravnom nadležnošću države članice koja ga upućuje, institucije Unije koja ga upućuje ili ESVD-a te provodi svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za dovršetak i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljom domaćinom. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi njegovog tima poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim odgovarajućim informacijama.
   2.   Delegacije Unije i/ili države članice prema potrebi osiguravaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je u okviru operativnih sposobnosti na temelju glave V. Ugovora razmješteno izvan Unije, PPEU u skladu s mandatom PPEU-a i na temelju sigurnosnog stanja na zemljopisnom području za koje je odgovoran poduzima sve opravdane praktične mjere za sigurnost cjelokupnog osoblja za koje je PPEU izravno nadležan, posebno tako da:

               (a)

               uspostavlja specifični sigurnosni plan na temelju uputa ESVD-a, koji uključuje specifične mjere za fizičku zaštitu, organizacijsku sigurnost i sigurnost postupaka, kojim se uređuje upravljanje sigurnim kretanjem osoblja na zemljopisno područje misije i unutar njega, kao i upravljanje situacijama u kojima je ugrožena sigurnost, te krizni plan i plan za evakuaciju;

               (b)

               osigurava da je sveukupno osoblje koje je razmješteno izvan Unije pokriveno osiguranjem od visokog rizika, u skladu s uvjetima na zemljopisnom području;

               (c)

               osigurava da svi članovi tima PPEU-a koji se trebaju razmjestiti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije ili nakon dolaska na zemljopisno područje, na temelju stupnjeva rizika određenih za to područje;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za Vijeće, VP-a i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito priprema izvješća za VP-a i PSO. PPEU također prema potrebi izvješćuje radne skupine Vijeća. Redovna izvješća šalju se putem mreže COREU. PPEU može pripremati izvješća za Vijeće za vanjske poslove. U skladu s člankom 36. Ugovora, PPEU smije sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije i pomaže osigurati da svi instrumenti Unije i djelovanja država članica djeluju dosljedno kako bi se postigli politički ciljevi Unije. Aktivnosti PPEU-a usklađene su s aktivnostima Komisije, kao i s aktivnostima delegacije Unije u Pakistanu. PPEU priprema redovite informativne sastanke za misije država članica i za delegacije Unije.
   2.   Na terenu se održava bliska suradnja s voditeljima misija država članica i voditeljima delegacija Unije. Oni ulažu sve napore da bi pomogli PPEU-u u provedbi mandata. PPEU osigurava voditelju policijske misije Europske unije u Afganistanu (EUPOL AFGHANISTAN) lokalno političko usmjeravanje. PPEU i zapovjednik civilne operacije prema potrebi se međusobno savjetuju. PPEU također surađuje s drugim međunarodnim i regionalnim sudionicima na terenu.
   Članak 13.
   Pomoć u vezi sa zahtjevima
   PPEU i njegovo osoblje pružaju pomoć u pribavljanju elemenata za odgovor na bilo koje zahtjeve i obveze koji proizlaze iz mandata prethodnih PPEU-a u Afganistanu te osiguravaju administrativnu pomoć i pristup relevantnim dokumentima za tu svrhu.
   Članak 14.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU do kraja kolovoza 2015. podnosi Vijeću, VP-u i Komisiji sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. ožujka 2015.

      Sastavljeno u Bruxellesu 2. ožujka 2015.

            Za Vijeće

            Predsjednica

         D. REIZNIECE-OZOLA

      (1)  Odluka Vijeća 2013/393/ZVSP od 22. srpnja 2013. o izmjeni Odluke 2013/382/ZVSP o produljenju mandata posebnog predstavnika Europske unije u Afganistanu (SL L 198, 23.7.2013., str. 47.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: 2006/910/EZ: Odluka Vijeća od 4. prosinca 2006. o sklapanju Sporazuma između Europske zajednice i Sjedinjenih Američkih Država o obnovi programa suradnje u visokom obrazovanju i strukovnom obrazovanju i osposobljavanju

text:
               11/Sv. 121

               HR

               Službeni list Europske unije

               149

         32006D0910

               L 346/33

               SLUŽBENI LIST EUROPSKE UNIJE

         ODLUKA VIJEĆA
   od 4. prosinca 2006.
   o sklapanju Sporazuma između Europske zajednice i Sjedinjenih Američkih Država o obnovi programa suradnje u visokom obrazovanju i strukovnom obrazovanju i osposobljavanju
   (2006/910/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 149. i 150., u vezi s prvom rečenicom prvog podstavka njegovog članka 300. stavka 2. i prvog podstavka njegovog članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Svojom je Odlukom od 24. listopada Vijeće ovlastilo Komisiju da pregovara sa Sjedinjenim Američkim Državama o Sporazumu o obnovi programa suradnje u visokom obrazovanju i strukovnom obrazovanju i osposobljavanju.

               (2)

               Komisija je u ime Zajednice dogovorila Sporazum sa Sjedinjenim Američkim Državama u skladu s direktivama iz Priloga te Odluke.

               (3)

               Zajednica i Sjedinjene Američke Države očekuju uzajamnu korist od takve suradnje koja mora, sa strane Zajednice, biti dopuna bilateralnim programima između država članica Europske zajednice i Sjedinjenih Američkih Država i osigurati europsku dodanu vrijednost.

               (4)

               Sporazum je u ime Zajednice potpisan 21. lipnja 2006., podložno njegovom kasnijem sklapanju.

               (5)

               Sporazum treba odobriti,

         ODLUČILO JE:
   Članak 1.
   1.   Ovim se u ime Zajednice odobrava Sporazum između Europske zajednice i Sjedinjenih Američkih Država o obnovi programa suradnje u visokom obrazovanju i strukovnom obrazovanju i osposobljavanju.
   2.   Tekst Sporazuma priložen je ovoj Odluci.
   Članak 2.
   Izaslanstvo Europske zajednice u Zajedničkom odboru, kako je navedeno u članku 6. Sporazuma, sastoji se od predstavnika Komisije kojem pomaže predstavnik svake države članice.
   Članak 3.
   Predsjednik Vijeća ovim je ovlašten odrediti osobu ovlaštenu za izdavanje obavijesti kako je predviđeno člankom 12. stavkom 1. Sporazuma.

      Sastavljeno u Bruxellesu 4. prosinca 2006.

            Za Vijeće

            Predsjednica

         L. LUHTANEN


title: 2010/469/EU: Odluka Europske središnje banke od 19. kolovoza 2010. o neispunjavanju statističkih izvještajnih zahtjeva (ESB/2010/10)

text:
               01/Sv. 005

               HR

               Službeni list Europske unije

               274

         32010D0010(01)

               L 226/48

               SLUŽBENI LIST EUROPSKE UNIJE

               19.08.2010.

      ODLUKA EUROPSKE SREDIŠNJE BANKE

   od 19. kolovoza 2010.
   o neispunjavanju statističkih izvještajnih zahtjeva
   (ESB/2010/10)
   (2010/469/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 5. stavak 5.1. i članak 34. stavak 34.1.,
   uzimajući u obzir Uredbu Vijeća (EZ) br. 2533/98 od 23. studenoga 1998. o prikupljanju statističkih podataka od strane Europske središnje banke (1), a posebno njezin članak 7.,
   uzimajući u obzir Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija (2), a posebno njezin članak 6. stavak 2.,
   uzimajući u obzir Uredbu (EZ) br. 2157/1999 Europske središnje banke od 23. rujna 1999. o ovlastima Europske središnje banke za izricanje sankcija (ESB/1999/4) (3),
   budući da:

               (1)

               Uredba (EZ) br. 25/2009 Europske središnje banke od 19. prosinca 2008. o bilanci sektora monetarnih financijskih institucija (preinačeno) (ESB/2008/32) (4) i Uredba (EZ) br. 63/2002 Europske središnje banke od 20. prosinca 2001. o statistici kamatnih stopa koje monetarne financijske institucije primjenjuju na depozite i kredite kućanstava i nefinancijskih društava (ESB/2001/18) (5) propisuju statističke izvještajne zahtjeve Europske središnje banke (ESB) koje su izvještajne jedinice dužne ispunjavati.

               (2)

               Člankom 7. stavkom 1. Uredbe (EZ) br. 2533/98 utvrđuje se da ESB ima ovlast za izricanje sankcija izvještajnim jedinicama koje ne ispunjavaju statističke izvještajne zahtjeve koji se utvrđuju uredbama ili odlukama ESB-a.

               (3)

               Kako bi se osiguralo jednako postupanje prema izvještajnim jedinicama, ESB bi trebao donijeti usklađeni pristup za izračun sankcija zbog povrede izvještajnih zahtjeva, za postupak radi utvrđivanja povrede i za sve prethodne faze,

         DONIJELO JE OVU ODLUKU:
   Članak 1.
   Definicije
   Za potrebe ove Odluke:

               1.

               „izvještajna jedinica” ima jednako značenje onom iz članka 1. Uredbe (EZ) br. 2533/98;

               2.

               „monetarna financijska institucija (MFI)” ima jednako značenje onom iz članka 1. Uredbe (EZ) br. 25/2009 (ESB/2008/32);

               3.

               „povreda” i „sankcija” imaju jednako značenje onom iz članka 1. Uredbe (EZ) br. 2532/98;

               4.

               „teška povreda dužnosti” uključuje sljedeće povrede izvještajnih zahtjeva od strane izvještajnih jedinica:

                           (a)

                           sustavno iskazivanje netočnih podataka;

                           (b)

                           sustavno neispunjavanje minimalnih standarda za revizije;

                           (c)

                           namjerno netočno, zakašnjelo ili nepotpuno izvješćivanje;

                           (d)

                           nedovoljan stupanj pozornosti ili suradnje s odgovarajućim NSB-om ili ESB-om;

               5.

               „nadležna nacionalna središnja banka (nadležni NSB)” znači NSB države članice u čijem je području nadležnosti nastupila povreda;

               6.

               „rok NSB-a” znači datum koji utvrđuje svaki pojedini NSB za primanje podataka od izvještajnih jedinica.

         Članak 2.
   Područje primjene
   1.   ESB i nacionalne središnje banke prate poštuju li izvještajne jedinice minimalne standarde za ispunjavanje izvještajnih obveza u skladu s Prilogom IV. Uredbi (EZ) br. 25/2009 (ESB/2008/32) i Prilogom III. Uredbi (EZ) br. 63/2002 (ESB/2001/18). U slučaju nepoštovanja, ESB i nadležni NSB mogu odlučiti provesti fazu procjene i/ili pokrenuti postupak radi utvrđivanja povrede iz članka 3. stavaka 1. i 2. Nakon provođenja postupka radi utvrđivanja povrede, ESB može izreći sankcije u skladu s člankom 7. Uredbe (EZ) br. 2533/98.
   2.   Sankcije se mogu izreći nakon provođenja postupka radi utvrđivanja povrede u slučaju nepoštovanja minimalnih standarda za prijenos (u smislu pravodobnosti i tehničkih izvještajnih zahtjeva), točnost (u smislu linearnih ograničenja i usklađenosti podataka između pojedinih izvještajnih razdoblja) i konceptualnu usklađenost (u smislu definicija i klasifikacija). Sankcije se također primjenjuju i u slučaju teške povrede dužnosti.
   Članak 3.
   Faza procjene i postupak radi utvrđivanja povrede
   1.   Prije pokretanja postupka radi utvrđivanja povrede u skladu s Uredbom (EZ) br. 2532/98 i Uredbom (EZ) br. 2157/1999 (ESB/1999/4):

               (a)

               nadležni NSB može, nakon utvrđivanja neispunjavanja izvještajnih zahtjeva, izdati upozorenje dotičnoj izvještajnoj jedinici, obavješćujući je o prirodi utvrđenog neispunjavanja zahtjeva i preporučiti poduzimanje korektivnih mjera kako bi se izbjeglo ponavljanje neispunjavanja zahtjeva;

               (b)

               ESB ili nadležni NSB može od dotične izvještajne jedinice zatražiti bilo koju informaciju koja se odnosi na neispunjavanje zahtjeva u skladu s člankom 2. stavkom 2. Uredbe (EZ) br. 2157/1999 (ESB/1999/4);

               (c)

               dotičnoj izvještajnoj jedinici daje se mogućnost za davanje objašnjenja ako ona smatra da je do neispunjavanja zahtjeva došlo zbog okolnosti koje su izvan njene kontrole.

         2.   Postupak radi utvrđivanja povrede može pokrenuti ESB ili nadležni NSB u skladu s člankom 3. Uredbe (EZ) br. 2532/98 i člankom 5. Uredbe (EZ) br. 2157/1999 (ESB/1999/4). Primjenjuju se i sljedeća pravila:

               (a)

               postupak radi utvrđivanja povrede pokreće se bez prethodne faze procjene u slučaju teške povrede dužnosti;

               (b)

               ne dovodeći u pitanje točku (a), postupak radi utvrđivanja povrede pokreće se nakon što nadležni NSB utvrdi ponovljeno neispunjavanje zahtjeva, osim u slučaju ako:

                           i.

                           ESB ili nadležni NSB smatra da nije potrebno pokretati postupak radi utvrđivanja povrede s obzirom na to da uzrok jednom ili više utvrđenih slučajeva neispunjavanja zahtjeva leži u okolnostima koje su izvan kontrole izvještajne jedinice; ili

                           ii.

                           moguća novčana kazna ne bi postigla minimalni prag za izricanje sankcije.

         3.   Ako ESB ili nadležni NSB pokrene postupak radi utvrđivanja povrede, navedeni se postupak provodi u skladu s člankom 3. Uredbe (EZ) br. 2532/98, uključujući i izdavanje pisane obavijesti i donošenje obrazložene odluke od strane ESB-a.
   Članak 4.
   Primjena sankcija
   1.   Sankcije se izračunavaju uz pomoć postupka koji se sastoji od dvije faze. Prvo se izračunava osnovni iznos koji odražava kvantitativne aspekte. Zatim se uzimaju u obzir okolnosti slučaja navedene u članku 2. stavku 3. Uredbe (EZ) br. 2532/98 koje mogu utjecati na konačni iznos sankcije.
   2.   U slučaju povreda koje se odnose na pravodobnost, težina povrede ovisi o broju radnih dana kašnjenja u odnosu na rok koji utvrđuje NSB.
   3.   U slučaju povreda koje se odnose na netočnost i/ili konceptualnu usklađenost, težina povrede ovisi o veličini pogreške. ESB ne uzima u obzir pogreške koje su vezane uz zaokruživanje iznosa ili one koje su zanemarive prirode. Nadalje, što se tiče konceptualne usklađenosti, redovite revizije, tj. nesustavne revizije serija iskazanih unutar određenog razdoblja (mjesec ili tromjesečje) nakon početnog izvješćivanja ne smatraju se slučajevima konceptualne neusklađenosti.
   4.   Člankom 7. stavkom 4. Uredbe (EZ) br. 2533/98 utvrđuju se maksimalne sankcije koje ESB može izreći izvještajnim jedinicama.
   5.   Ako povreda statističkih izvještajnih zahtjeva ima za posljedicu i povredu odredbi o minimalnim obveznim pričuvama, ne izriču se sankcije zbog povrede statističkih izvještajnih zahtjeva.
   Članak 5.
   Završna odredba
   Ova Odluka stupa na snagu 1. rujna 2010. Primjenjuje se od prosinca 2010. kao referentnog razdoblja za mjesečne i godišnje izvještajne zahtjeve i od četvrtog tromjesečja 2010. za tromjesečne izvještajne zahtjeve.

      Sastavljeno u Frankfurtu na Majni 19. kolovoza 2010.

            Predsjednik ESB-a

         Jean-Claude TRICHET

      (1)  SL L 318, 27.11.1998., str. 8.

      (2)  SL L 318, 27.11.1998., str. 4.

      (3)  SL L 264, 12.10.1999., str. 21.

      (4)  SL L 15, 20.1.2009., str. 14.

      (5)  SL L 10, 12.1.2002., str. 24.


title: 2001/762/Euratom: Odluka Komisije od 28. rujna 2001. o sklapanju dvaju sporazuma o suradnji između Europske zajednice za atomsku energiju i Ruske Federacije u području nuklearne sigurnosti i u području nadzirane nuklearne fuzije (priopćeno pod brojem dokumenta C(2001) 2901)

text:
               11/Sv. 110

               HR

               Službeni list Europske unije

               167

         32001D0762

               L 287/23

               SLUŽBENI LIST EUROPSKE UNIJE

         ODLUKA KOMISIJE
   od 28. rujna 2001.
   o sklapanju dvaju sporazuma o suradnji između Europske zajednice za atomsku energiju i Ruske Federacije u području nuklearne sigurnosti i u području nadzirane nuklearne fuzije
   (priopćeno pod brojem dokumenta C(2001) 2901)
   (2001/762/Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 2.,
   uzimajući u obzir odobrenje Vijeća (1),
   budući da:
   Potrebno je sklopiti dva sporazuma između Europske zajednice za atomsku energiju i Ruske Federacije u području nuklearne sigurnosti i u području nuklearne fuzije,
   ODLUČILA JE:
   Jedini članak
   Ovime se u ime Europske zajednice za atomsku energiju sklapaju dva sporazuma između Europske zajednice za atomsku energiju i Ruske Federacije u području nuklearne sigurnosti i u području nadzirane nuklearne fuzije.

      Sastavljeno u Bruxellesu 28. rujna 2001.

            Za Komisiju

         Pascal LAMY

            Član Komisije

      (1)  SL L 287, 31.10.2001., str. 21.


title: 95/129/EZ: Odluka Vijeća od 27. ožujka 1995. o sklapanju Sporazuma o suradnji između Europske zajednice i Demokratske Socijalističke Republike Šri Lanke o partnerstvu i razvoju

text:
               11/Sv. 113

               HR

               Službeni list Europske unije

               90

         31995D0129

               L 085/32

               SLUŽBENI LIST EUROPSKE UNIJE

         ODLUKA VIJEĆA
   od 27. ožujka 1995.
   o sklapanju Sporazuma o suradnji između Europske zajednice i Demokratske Socijalističke Republike Šri Lanke o partnerstvu i razvoju
   (95/129/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske ekonomske zajednice, a posebno njegove članke 113. i 130.y, u vezi s prvom rečenicom članka 228. stavka 2. i prvim podstavkom stavka 3.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da, prema članku 130. Ugovora, politika Zajednice u području razvojne suradnje bi trebala poticati održivi gospodarski i društveni razvoj zemalja u razvoju, njihovo nesmetano i postupno uključivanje u svjetsko gospodarstvo i borbu protiv siromaštva u tim zemljama;
   budući da bi Zajednica za postizanje njezinih ciljeva u području vanjskih odnosa trebala odobriti Sporazum naveden u ovoj Odluci,
   ODLUČILO JE:
   Članak 1.
   Sporazum o suradnji između Europske zajednice i Demokratske Socijalističke Republike Šri Lanke o partnerstvu i razvoju odobrava se u ime Zajednice.
   Tekst Sporazuma je priložen ovoj Odluci.
   Članak 2.
   Predsjednik Vijeća u ime Zajednice daje obavijest u skladu s člankom 26. Sporazuma.
   Članak 3.
   Komisija uz pomoć predstavnika država članica predstavlja Zajednicu u Zajedničkom odboru u skladu s člankom 20. Sporazuma.
   Članak 4.
   Ova se Odluka objavljuje u Službenom listu Europskih zajednica.

      Sastavljeno u Bruxellesu 27. ožujka 1995.

            Za Vijeće

            Predsjednik

         M. GIRAUD

      (1)  SL C 86, 23.3.1994., str. 5.

      (2)  SL C 18, 23.1.1995.